สแตนชาร์ตคาดจีดีพีไทยโต 4%
สแตนดาร์ดชาร์เตอร์ด (ไทย) เชื่อลงทุนภาครัฐและเอกชนเร่งตัวครึ่งปีหลัง ดันจีดีพีไทยโตได้ 4%
24 มิ.ย. 2559

สแตนดาร์ดชาร์เตอร์ด (ไทย) เชื่อลงทุนภาครัฐและเอกชนเร่งตัวครึ่งปีหลัง ดันจีดีพีไทยโตได้ 4%
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) เปิดเผยว่า   คงประมาณการอัตราการขยายตัวเศรษฐกิจไทยปี 2559 ไว้ที่ 4% ดีกว่าปีที่แล้ว โดยมองว่า ในครึ่งปีแรกเศรษฐกิจไทยจะเติบโต 3.6% และครึ่งปีหลังเติบโต 4.4%
ทั้งนี้ ปัจจัยสนับสนุนการเติบโตมาจากการลงทุนโครงสร้างพื้นฐานของรัฐบาลที่เป็นรูปธรรมมากขึ้น โดยเฉพาะโครงการก่อสร้างระบบขนส่ง 7 โครงการที่รัฐบาลพยายามเร่งรัดให้เกิดขึ้นในปีนี้ ส่งผลให้การลงทุนภาคเอกชนขยายตัวตาม
ส่วนแนวโน้มเงินเฟ้อเริ่มขยับขึ้นตามราคาน้ำมันและราคาอาหาร ทำให้คาดว่าเงินเฟ้อครึ่งปีหลังจะปรับขึ้นไปเหนือ 1% แตะกรอบล่างนโยบายการเงิน และสภาพคล่องในระบบที่สูง เมื่อรวมปัจจัยต่างประเทศแล้ว จึงมองว่าธนาคารแห่งประเทศไทย (ธปท.) จะคงดอกเบี้ยนโยบาย 1.5% จนสิ้นปีนี้